Mette Frederiksen (S), 2014-05-09:
Med B 93 fremsætter Enhedslisten et beslutningsforslag i Folketinget om at lovgive om arbejdsklausuler, og det er en diskussion, der gennem efterhånden ret lang tid har pågået intenst mellem Enhedslisten og regeringen.
Holdningerne og argumenterne må derfor nok også siges at være velkendte.
I kampen mod social dumping er der meget mere, der samler regeringen og Enhedslisten, end der skiller os ad, og det vil jeg gerne starte med at understrege.
Siden vi tiltrådte som regering, har det haft højeste prioritet for os at komme social dumping til livs.
Vi er ikke kommet det til livs, men vi har heldigvis forstærket vores indsats meget, og det er muliggjort i kraft af de finanslovsaftaler, vi bl.a. har lavet sammen med Enhedslisten, og det vil jeg gerne kvittere for.
Vi har igangsat en række initiativer på området, og vi kommer til at lave meget mere sammen, er jeg sikker på, fordi problemerne fortsat findes.
Vi har øget brugen af arbejdsklausuler, bl.a. ved at kræve, at statslige selskaber skal bruge arbejdsklausuler ved alle offentlige udbud af bygge- og anlægsprojekter, ved at fjerne den tærskelværdi, der tidligere var på 37,5 mio. kr., og vi har øget brugen af arbejdsklausuler i både regioner og kommuner.
Vi har afsat mere end 0,5 mia. kr. til styrket myndighedssamarbejde og kontrol, og vi kan se, at det begynder at virke derude, når SKAT, politiet og Arbejdstilsynet kan rykke i fællesskab.
Vi har også skærpet kravene til registrering af udenlandske virksomheder, vi har styrket sanktionerne på en række områder, vi har styrke indsatsen på rengøringsområdet, hvor vi har kunnet se der har været problemer, og vi har afsat midler til at styrke indsatsen og kontrollen i forhold til den ulovlige cabotagekørsel på godsområdet.
Lige før påske spillede regeringen så ydermere ud med en reform af international rekruttering, hvor der også er vigtige elementer, hvad angår social dumping, ikke mindst på landbrugsområdet, hvor vi kan se at nogle af de ordninger, der findes for tredjelandsborgere, er med til at undergrave vores danske arbejdsmarked.
Brugen af arbejdsklausuler tror vi er et effektivt middel mod social dumping – jeg er selv stærk tilhænger af det.
Derfor blev regeringen, Danske Regioner og KL ved indgåelse af økonomiaftalerne sidste år også enige om, at arbejdsklausuler skal søges udbredt til alle udbudskontrakter inden for bygge- og anlægsarbejde samt øvrige udbudskontrakter, hvor det er hensigtsmæssigt.
Øget brug af arbejdsklausuler i regioner og kommuner er højt prioriteret, og under kommunalvalget sidste år kunne man jo også se, at der er en helt anden lokal opmærksomhed på social dumping og brugen arbejdsklausuler og i det hele taget det, at man har et lokalt ansvar for at sikre et velorganiseret dansk arbejdsmarked.
Det var der meget mere opmærksomhed på, end der har været tidligere.
Derfor er regeringen og Enhedslisten altså enige om, at vi gerne vil bruge arbejdsklausuler og gerne vil have det udbredt til at gælde hele landet.
Vi har tidligere drøftet det med Enhedslisten, desværre uden at vi har kunnet indgå en ny aftale på det her område.
Vi har både forsøgt os med finanslovsaftalen for 2014 og med en forhandling her i foråret.
Enhedslisten henviser i beslutningsforslaget, som vi behandler i dag, til en række udsagn om, at det ville være juridisk muligt ved lov at forpligte kommuner og regioner til at bruge arbejdsklausuler.
Og det ville det – det er vi sådan set enige med hinanden om.
Men det vil jo samtidig kræve, at lovgiverne fastsætter grundlaget for det lønniveau og de arbejdsvilkår, der skal følges.
Og mig bekendt er det ikke et ønske fra hverken den ene eller den anden side på vores arbejdsmarked, at der skal lovgives om lønforhold på vores arbejdsmarked.
Det respekterer regeringen, og vi kan derfor ikke støtte det fremsatte beslutningsforslag.